  Майя Бывальцева 25-тӥ южтолэзе Удмуртиысь Кун Йӧскалык театрын Лулчеберет удысын ужасьлэн нуналэзлы сӥзем сиё-дано ужрад ортчиз. Устоосыз ужасьёс дано нимъёс, данъетъёс но премиос басьтӥзы. Туннэ Удмуртиысь лулчеберет удысын 10 сюрс адями тырше. Соосты ӧнер праздникенызы улосвыл кивалтэтлэн тӧроезлэн воштӥсез Анатолий Строков, лулчеберетъя министр Владимир Соловьёв, Кун Думаысь депутат Валерий Бузилов, Кун Кенешысь тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась ӧрилэн кивалтӥсез Татьяна Ишматова ӟечкылазы. Лулчеберлыко адями луон понна асьмелэн вань луонлыкъёс кылдытэмын. Со усто музейёс, лыдӟетъюртъёс, театръёс, лулчеберетъя юртъёс но трос мукетыз. Мон малпасько, со юрттэт, кудӥз луоз таяз арын, калыкмес лулчеберлыко карыны, дышетыны луонлык сётоз Анатолий Строков, Удмуртиысь кивалтэтлэн тӧроезлэн воштӥсезКызьы вераз Удмуртиысь лулчеберетъя министр Владимир Соловьёв, матысь куать аръёсы «Культура» йӧскалык ӵектос улсын лулчеберетъя ужъюртъёсы ветлӥсьёслэсь лыдзэс будэтыны, озьы ик удысысь ӧнерчиослэсь ужан луонлыкъёссэс умоятыны кулэ. Элькунысь лулчеберетъя ужъюртъёсты азинтон понна таяз арын 500 миллион манетлэсь трос коньдон кутыны чакламын. Со сяна, удысэз азинтыны федерал коньдэтысь 260 миллион манет басьтомы. Лулчеберет удысэ сомында коньдон ноку ӧз вуылы. Таяз арын ми Удмуртиысь Йӧскалык лыдӟетъюртэз быдэсак выльдом, Лятушевичлэсь юртсэ, М. Т. Калашников нимо музеез, Лулчеберетъя элькун колледжлэсь юртсэ тупатъялом Владимир Соловьёв, Удмуртиысь лулчеберетъя министрКалык творчествоез азинтонын умой ужамзы понна элькунысь лулчеберет удысын ужасьёсты улосвыл кивалтэтлэн «Признание» премиеныз пусйизы. «Калык эктон» ӧрын – Глазкарысь Лулчеберетъя но спортъя «Победа» центрысь эктонъя «Карусель» нылпи студилэн балетмейстерез Елена Ворончихина. «Калык кырӟан» ӧрын – Воткаысь «Дом культуры на улице Крова» ужъюртысь «Сударушка» калык хорлэн хормейстерез Галина Склярова. «Калык крезьгур» ӧрын – Вавожысь Искусствоосъя В. П. Винокуров нимо нылпи школаысь калык инструментъёсын шудыны дышетӥсь Елена Вальд. «Сяме пырем калык лулчеберет» ӧрын – Кез ёросысь лулчеберетъя юртысь «Мертчан» калык фольклор коллективлэн кивалтӥсез Елена Максимова. «Чеберлыко киужъёсъя калык усточи» ӧрын – Алнашысь Чеберлыко киужъёсъя юртысь калык шудонъя валтӥсь ӧнерчи Надежда Рябчикова. Тодэ вайытом, сяме пырем йӧскалык лулчеберетлы кун ласянь юрттэт сётон вылысь 2007-тӥ арысен элькунын арлы быдэ вить премиос висъясько. Сӥё-дано ужрадэ Удмуртиысь калык артистка Надежда Уткина но пыриськиз, солы улосвыллэн посолэзлэсь дипломзэ сётӥзы. Соды Удмуртилэн лулчеберетэныз Россиын но мукет кунъёсын тодматон но вӧлмытон ужез оскизы.   Люкаськемъёслы умой кузьым луиз Йӧскалык театрысь артистъёсын быдэстэм спектакль – Алексей Ложкинэн пуктэм «Алые паруса» (14+) мюзикл. Тодэ вайытом, Ижкарын выль удмурт театр кылдытӥзы. Тегъёс: Мерлык Лулчеберет Ижкар Удмуртия ВладимирСоловьёв  